b"\n_START_ARTICLE_\nMamelukid\n_START_PARAGRAPH_\nMamelukid (ar maml\xc5\xabk \xe2\x80\x93 'omand, valge ori') olid keskaegses L\xc3\xa4his-Idas oris\xc3\xb5durid, kellest Aijubiidide kalifaadis moodustus valitseja kaardiv\xc3\xa4gi. Mamelukkide v\xc3\xa4gi moodustati ostetud v\xc3\xb5i andamiks saadud poisslastest, algul p\xc3\xa4rinesid need t\xc3\xbcrgi h\xc3\xb5i\xc2\xadmudest, hiljem peamiselt kaukaaslastest. _NEWLINE_1250. aastal k\xc3\xb5rvaldasid mamelukid v\xc3\xb5imult Aijubiidid ning haarasid S\xc3\xbc\xc3\xbcrias ja Egiptuses v\xc3\xb5imu, kus mamelukid valitsesid Mamelukkide sultanaati kahe d\xc3\xbcnastiana (Bahri ja Burd\xc5\xbei d\xc3\xbcnastia) kuni aastani 1517._NEWLINE_1260. aastal purustasid mamelukid Baibarsi juhtimisel Ain Jaluti lahingus mongolite v\xc3\xa4ed ning peatasid mongolite edasitungi. P\xc3\xa4rast seda lahingut ei suutnud mongolid enam kunagi tungida S\xc3\xbc\xc3\xbcriast kaugemale._NEWLINE_1268. aastal t\xc3\xb5r\xc2\xadjusid nad maalt ristis\xc3\xb5dijad ja alistasid viimased ristis\xc3\xb5dijate valduses olnud linnad L\xc3\xa4his-Idas. 1273. aastal h\xc3\xa4vitasid nad ismailiidid (assassiinid)._NEWLINE_Mamelukkide Egiptuse riigi allak\xc3\xa4ik sai alguse 15. sajandi l\xc3\xb5pus, kui portugallased avastasid alternatiivse kaubandusetee L\xc3\xb5una-Aasiasse \xc3\xbcmber Hea Lootuse neeme. Varem riiki l\xc3\xa4binud karavanidelt v\xc3\xb5eti suurt tollimaksu, millest ilmaj\xc3\xa4\xc3\xa4mine viis majanduse kollapsini. Lisaks n\xc3\xb5rgestasid riiki s\xc3\xb5jad Osmanite riigiga._NEWLINE_T\xc3\xbcrgi sultan Selim I vallutas mamelukkide sultanaadi l\xc3\xb5plikult 1517. aastal, kuid Egiptuses s\xc3\xa4ilis nende v\xc3\xb5im Napoleoni s\xc3\xb5jaretkeni 1798. aastal."